Beter beplanning is nodig vir Cheetahs | Netwerk24
Deur Carina Marais, Bloemfontein 12 September 2018 00:00
Wat sê 'n mens van die Cheetahs wat die trots van die Vrystaat was, maar nou 'n verleentheid vir ondersteuners geword het.
Verlede jaar was Vrystaat Rugby se verskoning dat hulle vinnig twee spanne moes vorm omdat die Curriebeker- en Pro14-reeks oorvleuel het. Soos almal weet, het die Pro14 die beste spelers gekry en het ons 'n afgewaterde Curriebeker-span gehad.
Vanjaar het hulle egter geen verskoning nie, want hulle kon goed voorberei vir die twee reekse wat oorvleuel.
Kies die spelers van die begin af reg en rig twee aparte spanne vir die onderskeie toernooie af.
Spelers moet nie tussen die twee spanne oorgeplaas word nie, want so ontwrig jy spelers wat nie gewoonlik saam speel nie. Ná die verkorte Curriebeker-reeks, wat hopelik weer volgende jaar gewen sal word, kan Curriebeker-spelers ook oorweeg word om in die lang Pro14-reeks te speel.
Ons het wonderlike spelers vir albei reekse, maar Vrystaat Rugby se swak beplanning en verkeerde besluite is die Cheetahs se ondergang, en nie een van die twee spanne presteer nie.